钦定古今图书集成/方舆汇编/职方典/第1293卷 > 《临蓝坑徒三犯宜章纪略》王可宪
## 钦定古今图书集成/方舆汇编/职方典/第1293卷 > 《临蓝坑徒三犯宜章纪略》王可宪

明崇祯九年乙亥，临武蓝山饥，坑徒起衅平仓、嘉、桂、
常、新，在在效尤，势同鼎沸。当事悯其迫于饥寒，且人
众不胜诛，置勿究，其焰益张，焚劫宜之大黄、大园数
村。邑侯杨公本厚秘上书当事，言“临蓝伙贼，不独为
郴，宜患燎原，势成必为湖南大忧。”后果结西莽、九峰
诸猺獞，啸聚万计，始犯郴、桂，继犯祁、常，甚而犯衡、长，
犯湘、攸，并袁吉昌、韶，咸被其毒，宜密迩贼巢，害尤剧。
幸邑侯杨公、守备吴公大鼎有备，贼前后三犯皆无
恙。一从九閴冲杀探子李弘诲，夜到塔下，自谓鸡犬
无惊可得志，而城上已厉兵秣马矣，遂宵遁；一从大
水峒出章桥，见县中有备，由平和过乐昌围韶州，不
克，出仁化薄桂阳县，自里田堡赤石司西向趋宜，不
虞官渡，藏舟拆桥不能济。又自平和、饶田南行，欲甘
心于县。信宿章桥，邑侯杨发壮士数十人，夜夺贼马，
其气折焉。诘朝，贼至县五里亭，徘徊观望，其渠魁登
县后山眺虚实，见城市内外寂然无声，按兵不动，叹
曰：“风闻宜章有备，果然。”遂以红旗招众西行，离城二
里出文田，往塘湾，势若常山蛇然。彼时桂阳州围尚
未解，邑侯知告急乞师于上，无益，急号召临武四十
八庙乡兵，兵果至塘，报到县有秘约。次日贼出塘湾，
至龙村四十八庙角其前，宜兵蹑其后，锋三交，杀贼
数十人始解。后因劫破衡、湘两县，衡藩震惊，闻于朝，
诏巡抚偏沅都御史陈公睿谟督师，檄四省会剿三
监军、三监纪暨广、赣兵若将云集宜章，不下六七千，
糗粮屝屦咸取给焉。上湖南兵巡道李公嵩以监军
至，不避险隘，率师先进，至牛屎寨，坠马几殆，解其衣，
身上下俱书有“湖南兵巡”数字，意在委身徇国，马革
裹尸也。众咸奋，与贼力战，败之。凡临、蓝、嘉禾、新田各
处贼巢，悉深入𢭏焉。衡、郴数郡，暂获安堵。自乙亥至
戊寅，乱凡四年始平。总之，宜自洪武时蓝山杜回子
乱，屠戮几尽，后此无时不受寇患，至于今坑徒啸集，
几成大变。赖邑侯杨公、守备吴公先事预防，得以晏
然。其两公祠各有记，苦弗详。特综其始末，为《三犯宜
章》纪略，俾后人知所鉴云。